12 'transitorowers' in Jhb vasgetrek | Netwerk24
Deur Warda Meyer 04 September 2019 18:16
Twaalf verdagtes is Woensdag in Johannesburg vasgetrek nadat 'n wenk oor 'n moontlike transitorooftog opgevolg is.
Die polisie het op inligting gereageer dat 'n groep verdagtes op pad was om 'n transitorooftog te pleeg.
Brig. Vishnu Naidoo sê die blitspatrollie en Valke, sowel as Johannesburg en Ekurhuleni se metropolisie het die 12 vermeende rowers, wat in drie motors gery het, op die N12 in die rigting van Soweto naby die Xavier-afrit onderskep en aangekeer.
"Ses handwapens is by hulle gevind. Die voertuie sowel as die vuurwapens sal ontleed word om vas te stel of dit gesteel is en of dit in enige ander misdade gebruik is," sê Naidoo.
Die 12 verdagtes sal van sameswering om te roof en die besit van ongelisensieerde wapens en ammunisie aangekla word.